b'\n_START_ARTICLE_\nMeljski hrib\n_START_PARAGRAPH_\nMeljski hrib je 398 mnm visok hrib na severovzhodnem robu mesta Maribor in je del Slovenskih goric._NEWLINE_Meljski hrib si oznake hrib ne zaslu\xc5\xbei toliko s svojo vi\xc5\xa1ino (relativna vi\xc5\xa1ina ne dosega 150m) kot s svojo markantnostjo. Za Meljski hrib je namre\xc4\x8d zna\xc4\x8dilno strmo JZ pobo\xc4\x8dje oziroma klif, ki je nastal zaradi re\xc4\x8dne erozije reke Drave. Na tem mestu namre\xc4\x8d Drava ob svojem izhodu iz Dravske doline zadene ob Mariborske gorice kot del Slovenskih goric. Pri Meljskem hribu Drava mo\xc4\x8dno spremeni smer toka in od tu naprej te\xc4\x8de proti Ptuju vzporedno s Slovenskimi goricami._NEWLINE_Meljski hrib je geolo\xc5\xa1ko zgrajen predvsem iz laporjev tortonske starosti (miocen). V glavnem gre za siv lapor z vlo\xc5\xbeki pe\xc5\xa1\xc4\x8denjaka in peska. To so krhke, drobljive kamnine, ki jih uvr\xc5\xa1\xc4\x8damo med mehke karbonatne kamnine. Zaradi tak\xc5\xa1nih kamnin, ki s svojimi lastnostmi omogo\xc4\x8dajo mo\xc4\x8dnej\xc5\xa1e erozijske procese, so Slovenske gorice razmeroma nizke in reliefno mo\xc4\x8dno razgibane._NEWLINE_Meljski hrib je naravni rezervat. Njegova klifna oz. podorna stena z meli\xc5\xa1\xc4\x8dem je rasti\xc5\xa1\xc4\x8de termofilne flore in pomembna ornitolo\xc5\xa1ka posebnost, predvsem kot zbirali\xc5\xa1\xc4\x8de ujed. Skupaj gnezdi tu 61 vrst ptic (mdr. pisana in siva penica). Med njimi jih je 13 uvr\xc5\xa1\xc4\x8denih na rde\xc4\x8di seznam ogro\xc5\xbeenih vrst ptic Slovenije. 30 vrst ptic se tu zadr\xc5\xbeuje zunaj gnezdilnega obdobja ali tu prezimuje. _NEWLINE_Na Meljskem hribu so odkrili sledi keltske postojanke iz 1. stol. pr. n. \xc5\xa1t._NEWLINE_Ve\xc4\x8dji del Meljskega hriba je pokrit z vinogradi, na njegovem vrhu pa se nahaja turisti\xc4\x8dna kmetija. Meljski hrib se nahaja v okviru naselja Meljski Hrib, ki je znotraj Mestne ob\xc4\x8dine Maribor.'